**NOTĂ INFORMATIVĂ**

**la proiectul Hotărîrii Guvernului “pentru aprobarea Nomenclatorului şi tarifelor pentru lucrările și/sau serviciile prestate contra cost, precum şi a Regulamentului cu privire la modul de formare şi utilizare a veniturilor acumulate de autorităţile/instituţiile din subordinea Ministerului Educației”**

1. **Baza juridică.** Prezentul proiect de hotărîre a Guvernului a fost elaborat în conformitate cu prevederile Codului Educației nr.152 din 17 iulie 2014, Legii finanțelor publice și responsabilității bugetar-fiscale nr.181 din 25 iulie 2014 (art.43), Hotărîrii Guvernului nr. 983 din 22.12.2012 *”Cu privire la modul de funcţionare a instituţiilor de învăţămînt superior de stat în condiţii de autonomie financiară”*.
2. **Scopul**. Proiectul de hotărîre are ca scop: ***aprobarea Nomenclatorului și tarifelor*** pentru lucrările și/sau serviciile prestate contra cost de către instituțiile de învățămînt superior de stat care funcționează în condiții de autonomie financiară, precum și de către autoritățile/instituțiile din subordinea Ministerului Educației; ***aprobarea cuantumului plăților*** pentru lucrările și/sau serviciile prestate contra cost de către autoritățile/instituțiile din subordinea Ministerului Educației, precum și ***stabilirea modului de formare și utilizare*** a veniturilor acumulate de către autoritățile/instituțiile din subordinea Ministerului Educației.
3. **Costul implementării.** Implementarea proiectului propus nu necesită cheltuieli suplimentare din contul componentei de bază. Dimpotrivă implementarea prevederilor respective va permite acumularea mijloacelor financiare de către autoritățile/instituțiile de învățămînt din subordinea Ministerului Educației.
4. **Impactul implementării.** Hotărîrea va constitui un cadru juridic pentru prestarea serviciilor, executarea lucrărilor sau desfășurarea altor activități contra cost de către autoritățile/instituțiile de învățămînt din subordinea Ministerului Educației.

De asemenea, hotărîrea va contribui la respectarea principiilor constituționale fundamentale privind accesul la învățămînt, la corelarea ofertei educaționale cu cererea pieței forței de muncă și la reducerea deficitului de specialiști în sectorul real al economiei, dezvoltarea antreprenoriatului bazat pe procese moderne de producție în cadrul parcurilor industriale și științifico-tehnologice.

Totodată, hotărîrea va avea drept rezultat:

* consolidarea integrată a politicilor financiare în contextul actual al politicilor educaționale naționale și europene.
* asigurarea unui management mai eficient și performant în utilizarea resurselor financiare colectate de către instituțiile de învățămînt.
* creșterea gradului de transparență în exercițiul de calcul al taxelor de studii, în luarea deciziilor și în activitățile desfășurate de către instituțiile de învățămînt.
* simplificarea procedurilor de aprobare a costurilor de executare a lucrărilor și de prestare a serviciilor contra cost de către autoritățile/instituțiile de învățămînt.

În proiectul propus se respectă libertatea decizională pe care se fundamentează principiul autonomiei financiare, dreptul comunității universitare de a se organiza și a se autogestiona, de a-și exercita libertățile academice, de a-și asuma un ansamblu de competențe și obligații în concordanță cu politicile și strategiile naționale ale dezvoltării învățămîntului superior și postuniversitar.

**Ministru,**

**Corina FUSU**